Նույն` 2013-ի ամռանը, մասնակցել ենք «Մեկ Հայաստան» ՀԿ-ի հայտարարված “Shift Initiative” մրցույթին, որի հիմնական պայմանը արվեստի ցանկացած բնագավառում նորովի մեկնաբանությամբ որևէ հայկական դասական գործ կամ խորհրդանիշ ներկայացնելն էր: Մեր թատերախումբը որոշեց մասնակցել այս մրցույթին՝ Նար-Դոսի «Ես և նա» գործը ռոք-օպերայի տարբերակի ինքնատիպ նախագիծն առաջարկելով: Մրցույթի նախնական փուլում իսկ հայտնվեցինք առաջին վեցնյակում և անցանք երկրորդ փուլ, որի հաղթողը պետք է որոշվեր բաց քվեարկությամբ: Ի ուրախություն մեզ, և շնորհիվ ինտերնետային մեր երկրպագուների` «Ես և նա» ռոք-օպերայի նախագիծը ճանաչվեց մրցույթի հաղթող: Իսկ մեկ տարի անց տեղի ունեցավ ռոք-օպերայի պրեմիերան: Բեմաղրող ռեժիսորը այս անգամ էլ Արմեն Սարգսյանն էր: Հայ դասականի գործը բոլորիս լավ ծանոթ է դպրոցական դասագրքերից: Թեև մեր տարբերակում կան որոշ «միջամտություններ», սակայն իմաստային առումով այն մնացել է նույնը: Ասում են, թե յուրաքանչյուր ժամանակ իր հեղինակներն է ունեցել: Մեզ այնպես է թվում, որ գրական երկեր կան, թե’ համաշխարհային, թե’ հայ դասականների հեղինակած, որոնք ժամանակային սահմանների մեջ չեն մնում: Գեղարվեստական արժեք կրող նման գործերի ընտրությամբ հանդիսատեսի հետ երկխոսելու մեր մղումը, կարծես թե խրախուսվում է…